**Likumprojekta “Grozījumi Elektroenerģijas tirgus likumā”  
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2017.gada rīcības plāna 13.punkts: “Pārskatīsim esošo atjaunojamo energoresursu atbalsta politiku un izstrādāsim jaunu, ilgtspējīgu un ekonomiski pamatotu atbalsta mehānismu.”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojekta “Grozījumi Elektroenerģijas tirgus likumā” mērķis ir mazināt Ekonomikas ministrijas administratīvo slogu un novērst vairāku iestāžu funkciju dublēšanos, nododot:   1. elektroenerģijas ražošanas jaudu palielināšanas un jaunu elektroenerģijas ražošanas iekārtu ieviešanas atļauju (turpmāk – atļaujas) administrēšanas funkciju sadales sistēmas operatoram (attiecībā uz iekārtām, kas tiks pieslēgtas pie sadales sistēmas); 2. elektroenerģijas izcelsmes apliecinājumu administrēšanas funkciju pārvades sistēmas operatoram.   **1)** Eiropas Parlamenta un Padomes direktīvas 2009/72/EK par kopīgiem noteikumiem attiecībā uz elektroenerģijas iekšējo tirgu un par Direktīvas 2003/54/EK atcelšanu III nodaļas 7. panta 1.daļa paredz, ka jaunu enerģijas ražošanas jaudu būvniecības sakarā dalībvalstis paredz atļauju izsniegšanas procedūru. Ar atļaujas izsniegšanu saprotams pilnvarojums veikt elektroenerģijas ražošanas jaudu palielināšanu vai jaunu elektroenerģijas ražošanas iekārtu ieviešanu. Lai ievērotu direktīvas prasības, šobrīd Elektroenerģijas tirgus likuma 22.pants paredz, ka ražošanas jaudu palielināšanai un jaunu ražošanas iekārtu ieviešanai nepieciešama Ekonomikas ministrijas atļauja. Prasības, kas jāaizpilda, lai atļauju saņemtu, kā arī atļaujas izsniegšanas, anulēšanas un derīguma termiņas pagarināšanas kārtību nosaka Ministru kabineta 2009.gada 11.augusta noteikumi Nr.883 “Noteikumi par atļaujām elektroenerģijas ražošanas jaudu palielināšanai vai jaunu ražošanas iekārtu ieviešanai” (turpmāk – Noteikumi Nr.883).  Atbilstoši šiem noteikumiem Ekonomikas ministrijas Enerģijas tirgus un infrastruktūras departaments ik gadu saņem ap 150 iesniegumiem elektroenerģijas ražošanas jaudu palielināšanai vai jaunu elektroenerģijas ražošanas iekārtu ieviešanai. Ekonomikas ministrija pārbauda katra iesnieguma atbilstību Noteikumu Nr.883 prasībām, pārliecinās par iesniedzēja īpašumtiesībām uz iesniegumā minēto zemesgabalu valsts vienotajā datorizētajā zemesgrāmatā, kā arī par iesniegumos norādīto komersantu pilnvaroto personu pārstāvības tiesībām, komersantu reģistrācijas numuru un juridisko adresi.  Elektroenerģijas ražošanas jaudu palielināšanas vai jaunu elektroenerģijas iekārtu ieviešanas atļaujas tiek izsniegtas kopš 2006.gada, kā rezultātā līdz 2017.gada vidum kopumā Ekonomikas ministrija ir izsniegusi ap 1000 atļaujām. Normatīvie akti paredz, ka atļauja ir elektroenerģijas jaudu palielināšanas vai jaunu elektroenerģijas iekārtu ieviešanas ieceres pirmais solis. Kā rāda prakse, pēc atļaujas saņemšanas tālākas darbības ieceres realizēšanā veic tikai neliela daļa no privātpersonām, kuri ir saņēmuši minēto atļauju. Līdz ar to secināms, ka izsniedzot atļaujas, kuras tālāk netiek izmantotas, Ekonomikas ministrija nelietderīgi tērē valsts pārvaldes iestādes resursus.  Veicot analīzi par procesu, kas seko pēc Ekonomikas ministrijas atļaujas izsniegšanas, secināts, ka privātpersona elektroenerģijas pieslēguma ierīkošanai vēršas ar jaunu iesniegumu pie sadales sistēmas operatora, atkārtoti iesniedzot dokumentus, ko jau ir pārbaudījusi Ekonomikas ministrija. Sadales sistēmas operators pirms tehnisko noteikumu elektrostacijas sistēmas pieslēguma ierīkošanai izdošanas, veic identisku īpašumtiesību dokumentu, kā arī komersanta juridiskās informācijas un pilnvarotās personas pārstāvības tiesību pārbaudi atbilstoši Elektroenerģijas tirgus likuma un Sabiedrisko pakalpojumu regulēšanas komisijas noteikumu “Sistēmas pieslēguma noteikumi elektroenerģijas ražotājiem” normām. Tādējādi tiek ne vien nelietderīgi tērēts iesnieguma iesniedzēja laiks un resursi, bet sadales sistēmas operatora un Ekonomikas ministrijas administratīvās funkcijas dublējas.  Atļauju izsniegšanas funkcijas nodošana sadales sistēmas operatoram (attiecībā uz pie sadales sistēmas pieslēdzamajam iekārtām) novērsīs funkciju dublēšanos, mazinās administratīvo slogu, nodrošinot, ka klientam ar savu ieceri ir jāvēršas pie vienas iestādes, kā arī samazinās neizlietoto atļauju skaitu.  Papildus, balstoties uz Finanšu ministrijas sagatavoto informatīvo ziņojumu “Par valsts budžeta izdevumu pārskatīšanas 2018., 2019. un 2020.gadam rezultātiem un priekšlikumi par šo rezultātu izmantošanu likumprojekta “Par vidēja termiņa budžeta 2018., 2019. un 2020.gadam” un likumprojekta “Par valsts budžetu 2018.gadam” izstrādes procesā”, Ministru kabinetā 2017.gada 22.augusta sēdē plānots apstiprināt protokollēmumu, kura 11. punkts paredz: “Lai samazinātu administratīvo procedūru un iesaistīto iestāžu skaitu, kā arī novērstu funkciju dublēšanos, Ekonomikas ministrijai optimizēt atļauju izsniegšanu elektroenerģijas ražošanas jaudu palielināšanai un jaunas ražošanas iekārtas ieviešanai, sagatavojot attiecīgus grozījumus normatīvajos aktos”.  Pēc grozījumu stāšanos spēkā tiks izstrādātas jaunas vadlīnijas (Ministru kabineta noteikumi), kas noteiks precīzus soļus, kas būtu jāveic pieteikuma iesniedzējām atļaujas saņemšanai, sadales sistēmas operatoram un Ekonomikas ministrijai.  **2)** Izvēloties elektroenerģijas piegādātāju, patērētājiem ir iespēja noskaidrot ne tikai piegādātāja elektroenerģijas tarifus, bet arī elektroenerģijas izcelsmi. Savukārt elektroenerģijas ražotājiem ir iespēja iegūt elektroenerģijas izcelsmes apliecinājumus un tālāk tos pārdot vienotā Eiropas tirgū. Elektroenerģijas izcelsmes apliecinājumu aprite un tirdzniecība vienotā Eiropas tirgū ir iespējama, pateicoties brīvprātīgai Eiropas enerģijas izcelsmes apliecinājumu sistēmai (EECS – European Energy Certificate System), kurai pievienojušās jau 20 Eiropas dalībvalstis. Pašlaik to vidū vēl nav Latvijas, kas liedz mūsu valsts elektroenerģijas ražotājiem un patērētājiem izmantot vienotā Eiropas izcelsmes apliecinājumu tirgus priekšrocības.  Elektroenerģijas izcelsmes izsekošanas sistēma būtībā nodala fizisko elektroenerģijas plūsmu no elektroenerģijas avota īpašībām. Elektroenerģijas īpašības nav nekas vairāk kā faktu informācija par elektroenerģijas izcelsmes vietu, ražošanā izmantoto enerģijas veidu, CO2 emisiju intensitāti, koģenerācijas gadījumā kurināmā izmantošanas lietderības koeficientu u.c. kvalitātes rādītājiem. Dalībvalstī ir norīkots viens izcelsmes apliecinājumu izdevējs (parasti pārvades sistēmas operators). Elektroenerģijas ražotājs, kurš izmanto atjaunojamos energoresursus vai augstas lietderības koģenerāciju, var izdevējiestādei izdot izcelsmes apliecinājumus par saražoto elektroenerģiju. Elektroenerģijas izcelsmes apliecinājums ir elektronisks dokuments, ko var nopirkt atsevišķi no elektroenerģijas ražošanas. Tas dod iespēju piegādātājiem, kuri paši neražo elektroenerģiju no atjaunojamiem energoresursiem, iegādāties atbilstošus izcelsmes apliecinājumus un piegādāt saviem patērētājiem “zaļu” elektroenerģiju. Tā kā izcelsmes apliecinājumu tirdzniecība ir nodalīta no fiziskās elektroenerģijas, izcelsmes apliecinājumus iespējams neierobežoti tirgot starptautiski.  Eiropas praksē enerģijas izcelsmes apliecinājumu sistēmu administrē un apliecinājumus izdod pārvades sistēmas operatori, retāk citas iestādes – tirgus operatori, regulatori. Piemēram, Lietuvā, Igaunijā, Somijā, Norvēģijā, Dānijā izcelsmes apliecinājumus izdod pārvades sistēmas operatori un vienota pieeja ir efektīva, jo pārvades sistēmas operatoriem ir cieša sadarbība, īpaši informācijas un datu apmaiņas sistēmu ieviešanā. Latvija šajā reģionā ir izņēmums, jo izcelsmes apliecinājumu sistēmas administrēšana līdz šim ir bijusi Ekonomikas ministrijas pārziņā.  Latvijā darbojas nacionālā izcelsmes apliecinājumu sistēma. Pirmie izcelsmes apliecinājumi Latvijā tika izsniegti 2012. gada septembrī. No 2012.gada septembra līdz 2016. gada augustam Ekonomikas ministrija ir izdevusi izcelsmes apliecinājumus 10 222 GWh saražotās elektroenerģijas apjomam. Lielākie elektroenerģijas ražotāji no atjaunojamiem energoresursiem ir AS “Latvenergo” (hidroenerģija) un SIA “Fortum Latvia” (biomasa). Abi minētie elektroenerģijas ražotāji pēdējo gadu laikā ir regulāri pieprasījuši izcelsmes apliecinājumus, turpretī pārējie ražotāji nav bijuši aktīvi šajā ziņā. Latvijā gadā saražo ap 3 000 GWh elektroenerģijas no atjaunojamiem energoresursiem. Pēc elektroenerģijas nodokļa atbrīvojuma atcelšanas ražotājiem praktiski paliek tikai viens veids, kā gūt labumu no izcelsmes apliecinājumiem – pārdot tos tirgū. Un šajā ziņā būtiska ir iespēja piekļūt plašākam Eiropas tirgum. Šobrīd Latvijas izcelsmes apliecinājumu sistēma nav integrēta Eiropas Enerģijas izcelsmes apliecinājumu sistēmā. Saskaņā ar Eiropas Komisijas direktīvu jebkurā dalībvalstī izdotiem izcelsmes apliecinājumiem ir jābūt “derīgiem” jebkurā citā dalībvalstī. Svarīgi, ka EK direktīva ļauj dalībvalstij noraidīt izcelsmes apliecinājuma atzīšanu, ja tai ir pamatotas aizdomas par izcelsmes apliecinājuma īstumu, tajā ietvertās informācijas precizitāti un ticamību. Praksē dalībvalsts var atteikties akceptēt noteiktā valstī izdotus izcelsmes apliecinājumus, ja tie nav standartizēti un reģistrēti vienotajā Eiropas Enerģijas izcelsmes apliecinājumu sistēmas reģistrā. Ņemot vērā, ka Latvijā izdotie izcelsmes apliecinājumi nav standartizēti un reģistrēti vienotajā Eiropas Enerģijas izcelsmes apliecinājumu sistēmas reģistrā, tas ierobežo Latvijā izdoto izcelsmes apliecinājumu tirdzniecību Eiropas tirgū.  Latvijas izcelsmes apliecinājumu sistēmas pilnveidošana un integrēšana vienotajā Eiropas Enerģijas izcelsmes apliecinājumu sistēmā pozitīvi ietekmētu visus elektroenerģijas tirgus dalībniekus:   * elektroenerģijas ražotāji varēs pārdot izcelsmes apliecinājumus likvīdā starptautiskā Eiropas tirgū; * elektroenerģijas tirgotāji varēs iegādāties izcelsmes apliecinājumus starptautiskajā tirgū, paplašināt piedāvājamo produktu klāstu, realizēt klientu vēlmes patērēt “zaļo” elektroenerģiju; * elektroenerģijas patērētājiem tiks nodrošināta precīza, droša, patiesa informācija par patērētas elektroenerģijas izcelsmi; * regulējošās iestādes varēs efektīvi kontrolēt un auditēt tirgus dalībnieku publicēto informāciju par elektroenerģijas izcelsmi; * elektroniskā sistēma nodrošinātu nozīmīgu administrēšanas izmaksu ekonomiju gan tirgus dalībniekiem, gan valsts iestādēm.   Tāpat dalība šajā izcelsmes apliecinājumu tirgū sniedz iespēju mazināt obligātā iepirkuma komponentes, jo daļu subsidētās elektroenerģijas izmaksu var segt pārdodot saražotās elektroenerģijas izcelsmes apliecinājumus. Līdz ar to grozījumi paredz, ka ražotājiem, kas elektroenerģiju pārdod obligātā iepirkuma ietvaros, kā arī saņem garantēto maksu par elektrostacijā uzstādīto jaudu, lai tie nesaņemtu dubulto atbalstu, tiesības saņemt izcelsmes apliecinājumus par šo elektroenerģiju nodod publiskajam tirgotājam, kurš ienākumus no to pārdošanas novirza izmaksu samazināšanai par elektroenerģijas obligāto iepirkumu vai garantēto maksu par uzstādīto elektrisko jaudu. |
| 3. | Projekta izstrādē iesaistītās institūcijas | Pārvades sistēmas operators “Augstsprieguma tīkls” |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1)Privātpersonas, kuri iesniedz iesniegumu elektroenerģijas ražošanas jaudu palielināšanas vai jaunu ražošanas iekārtu ieviešanas atļaujas saņemšanai, sadales sistēmas operators;  2)Elektroenerģijas ražotāji, piegādātāji, pārvades sistēmas operators |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts samazinās administratīvo slogu un novērsīs Ekonomikas ministrijas un sistēmas operatora administratīvo funkciju dublēšanos. Privātpersonām tiks atvieglots administratīvais process. Attiecībā uz atļaujas saņemšanu, tiks samazināts iesaistīto institūciju skaits pie kā privātpersonai jāvēršas, lai realizētu savu ieceri – ieviest elektroenerģijas ražošanas iekārtas vai palielināt ražošanas jaudas, tādējādi paātrinot lēmuma pieņemšanas procesu. Ņemot vērā, ka daļa no atļaujām elektroenerģijas ražošanai vai jaudu palielināšanai ir paredzēta privātpersonas komercdarbībai, ne tikai pašpatēriņam, administratīvā procesa saīsināšana un attiecīgi privātpersonas laika ietaupīšana, ātrāk uzsākot komercdarbību, ir saistāma arī ar privātpersonas finansiālu ieguvumu.  Elektroenerģijas ražotājiem tiks radīta iespēja par katru saražoto enerģijas vienību saņemt izcelsmes apliecinājumu, kuru būs iespējams pārdot Eiropas tirgū, tādā veidā gūstot papildu ieņēmumus.  Dalība šajā izcelsmes apliecinājumu tirgū sniedz iespēju mazināt obligātā iepirkuma komponentes, jo daļu subsidētās elektroenerģijas izmaksu var segt pārdodot saražotās elektroenerģijas izcelsmes apliecinājumus. Līdz ar to grozījumi paredz, ka ražotājiem, kas elektroenerģiju pārdod obligātā iepirkuma ietvaros, kā arī saņem garantēto maksu par elektrostacijā uzstādīto jaudu, lai tie nesaņemtu dubulto atbalstu, tiesības saņemt izcelsmes apliecinājumus par šo elektroenerģiju nodod publiskajam tirgotājam, kurš ienākumus no to pārdošanas novirza izmaksu samazināšanai par elektroenerģijas obligāto iepirkumu vai garantēto maksu par uzstādīto elektrisko jaudu. |
| 3. | Administratīvo izmaksu monetārs novērtējums | 1)Ekonomikas ministrijai nav administratīvo izmaksu izsniedzot atļaujas, kā arī sadales sistēmas operatora administratīvās izmaksas netiks palielinātas, jo sadales sistēmas operators jau šobrīd veic tās pašas darbības, ko veic Ekonomikas ministrija, izsniedzot atļaujas elektroenerģijas ražošanas jaudu palielināšanai vai jaunu elektroenerģijas ražošanas iekārtu ieviešanai.  2)Ekonomikas ministrijai nav administratīvo izmaksu izsniedzot elektroenerģijas izcelsmes apliecinājumus. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nepieciešams izstrādāt Ministru kabineta noteikumu projektu “Noteikumi par atļaujām elektroenerģijas ražošanas jaudu palielināšanai vai jaunu ražošanas iekārtu ieviešanai”, paredzot kārtību, kādā sadales sistēmas operators administrēs atļauju izsniegšanas procesu.  Ar 2018.gada 1.jūliju spēku zaudē Ministru kabineta 2017.gada 14.februāra noteikumi Nr.86 “Elektroenerģijas izcelsmes apliecinājumu saņemšanas kārtība” |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts ievietots publiskais apspriešanai Ekonomikas ministrijas tīmekļa vietnē. |
| 2. | Sabiedrības līdzdalība projekta izstrādē | Saņemti priekšlikumi no pārvades sistēmas operatora par izcelsmes apliecinājumu izsniegšanas kārtību |
| 3. | Sabiedrības līdzdalības rezultāti | Pārvades sistēmas operatora priekšlikumi attiecībā uz izcelsmes apliecinājumu izsniegšanas kārtību ņemti vērā |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija, pārvades sistēmas operators, sadales sistēmas operators |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiek radītas, esošo valsts pārvaldes institūciju funkcijas netiek paplašinātas. Likumprojekts samazinās esošās Ekonomikas ministrijas administratīvās funkcijas, nododot: 1) elektroenerģijas ražošanas jaudu palielināšanas vai jaunu elektroenerģijas iekārtu ieviešanas atļauju administrēšanas funkciju sadales sistēmas operatoram; 2) elektroenerģijas izcelsmes apliecinājumu administrēšanas funkciju pārvades sistēmas operatoram.  Ņemot vērā, ka sadales sistēmas operators jau šobrīd veic līdzvērtīgas darbības, ko Ekonomikas ministrija izsniedzot atļauju, tad sadales sistēmas operatora funkcijas netiks būtiski palielinātas.  Pārvades sistēmas operatoru funkcijas tiks paplašinātas, jo šobrīd pārvades sistēmas operators neadministrē elektroenerģijas izcelsmes apliecinājumus. |
| 3. | Cita informācija | Nav. |

Ministru prezidenta biedrs,

ekonomikas ministrs A.Ašeradens

Ekonomikas ministrijas

valsts sekretārs J.Stinka

Rozentāle, 67013046

[liga.rozentale@em.gov.lv](mailto:liga.rozentale@em.gov.lv)

Meijers, 67013176

[roberts.meijers@em.gov.lv](mailto:roberts.meijers@em.gov.lv)